
Татарстан Россия-Әмирлекләр мөнәсәбәтләре кысаларында БГӘ партнерлары белән хезмәттәшлекнең югары бәяли. Бүген бу хакта Татарстан Республикасы Президенты Рөстәм Миңнеханов Берләшкән Гарәп Әмирлекләренең Тышкы сәүдә мәсьәләләре буенча дәүләт министры Тани бән Әхмәд Әл Зәйүди белән очрашуда хәбәр итте. Очрашуда шулай ук БГӘ Илчесе Мөхәммәд Әл Җәбәр дә катнашты.

Очрашу «Казан Экспо» мәйданчыгында «Россия – Ислам дөньясы: KazanSummit 2021» XII халыкара икътисадый саммиты кысаларында узды.

Рөстәм Миңнеханов билгеләп үткәнчә, Россия белән БГӘ арасында икътисадый һәм мәдәни-гуманитар өлкәләрдә элемтәләр киңәя. Көн тәртибендәге актуаль мәсьәләләр буенча координацияләү дәвам итә. Сәүдә һәм инвестицион багланышлар үсә бара.

Татарстан үз дәрәҗәсендә Россия-Әмирлек мөнәсәбәтләрен ныгытуга актив ярдәм итә, дип ассызыклады ТР Президенты. БГӘ – икътисадый элемтәләрне үстерү өчен иң кызыклы партнерларның берсе. «Сезнең илнең эшлекле даирәләре Россия һәм ИХО илләренең «KazanSummit» икътисадый саммитында даими катнашучылар булып торалар. Без, үз чиратыбызда, БГӘ территориясендә оештырылучы төрле форумнарда һәм күргәзмәләрдә катнашабыз», - диде Рөстәм Миңнеханов.

Татарстан белән БГӘ арасында товар әйләнеше узган ел $18 млн. тәшкил итте, дип билгеләп үтте Президент, Берләшкән Гарәп Әмирлекләре белән берничә Татарстан предприятиесе хезмәттәшлек итә. Аерым алганда, республика компанияләре IDEX халыкара оборона күргәзмәсендә берничә тапкыр катнаштылар.

Агымдагы елның май ахырында Алабугада «Аурус» автомобильләрен серияле җитештерүне эшләтеп җибәрү тантанасы булды. Проект «Тавазун» Әмирлекләр холдингы белән берлектә гамәлгә ашырылды.

Рөстәм Миңнеханов билгеләп үткәнчә, киләсе елда Россиядә Идел Болгары дәүләтендә Ислам динен кабул итүгә 1100 ел булачак. Бу – Россия тарихында мөһим вакыйга, ул халыкара мәдәни һәм сәүдә-икътисадый элемтәләрне үстерүгә ярдәм итте, дип ассызыклады ТР Президенты. Ул БГӘ вәкилләрен Татарстанга бәйрәм тантаналарында катнашырга чакырды.

Очрашу кысаларында яклар киләчәк хезмәттәшлек өчен аеруча перспектив юнәлешләр, шул исәптән машина төзелеше, агросәнәгать комплексы, туризм, үзара товар китерүләр күләмнәрен киңәйтү турында фикер алыштылар.
Рөстәм Миңнеханов: Без БГӘ партнерлары белән хезмәттәшлекне югары бәялибез